Πανελευσινιακός Α.Ο.

Ο **Πανελευσινιακός Αθλητικός Όμιλος** είναι ελληνικό ποδοσφαιρικό σωματείο το οποίο εδρεύει στην Ελευσίνα. Ιδρύθηκε στις 23 Μαρτίου 1931. Επίσημα χρώματα του αποτελούν το μπλε και το λευκό. Από την αγωνιστική περίοδο 2024–2025 αγωνίζεται στο πρωτάθλημα της Α΄ Κατηγορίας Ε.Π.Σ. Δυτικής Αττικής. Χρησιμοποιεί ως αγωνιστική έδρα το Δημοτικό Στάδιο Ελευσίνας «Κοσμάς Παπανικολάου».

Διατηρεί ενεργά τμήματα ποδοσφαίρου ανδρών και ακαδημία, ενώ στο άμεσο μέλλον θα λειτουργήσει τμήμα ποδηλασίας. Στο παρελθόν διατηρούσε τμήμα καλαθοσφαίρισης, το οποίο σήμερα αποτελεί νομικά ανεξάρτητο σύλλογο με την επωνυμία «Πανελευσινιακός Α.Ο.Κ.» και τμήμα στίβου, το οποίο σήμερα αποτελεί νομικά ανεξάρτητο σωματείο με την επωνυμία «Πανελευσινιακός Α.Π.Ο.» που όμως αμφότεροι διατηρούν το έμβλημα, τα χρώματα και τους συναισθηματικούς τους δεσμούς με τον μητρικό σύλλογο.

## Ιστορία
Ο **Πανελευσινιακός Αθλητικός Όμιλος** ιδρύθηκε στις 23 Μαρτίου 1931, έπειτα από τη συγχώνευση των ποδοσφαιρικών και αθλητικών συλλόγων «Ποδοσφαιρική Ένωση Ελευσίνας» και «Κελεός Ελευσίνας». Η ίδρυση του συλλόγου οφείλεται σε εξέχοντα πρόσωπα της Ελευσίνας και ένας εκ των ιδρυτών του ήταν ο Γεώργιος Παύλου (1899–1965), ο οποίος χρημάτισε πρώτος πρόεδρος του συλλόγου και ήταν μηχανικός του Υπουργείου Συγκοινωνίας, επιφανής αθλητικός παράγοντας της εποχής (Σ.Ε.Γ.Α.Σ., Ε.Π.Ο.) και μετέπειτα Δήμαρχος Ελευσίνας.

Με την ίδρυσή του, ο Πανελευσινιακός Αθλητικός Όμιλος καλλιέργησε το ποδόσφαιρο, διατηρώντας μόνο τμήμα ποδοσφαίρου. Το καταστατικό του προέβλεπε την ίδρυση κάθε είδους αθλητικού τμήματος και σε σύντομο χρονικό διάστημα ίδρυσε 2 ακόμα αθλητικά τμήμα, το τμήμα στίβου, το οποίο τον Ιούνιο του 1932 αναγνωρίστηκε επίσημα από τον Σ.Ε.Γ.Α.Σ. (έκτοτε ξεκινά η επίσημη αγωνιστική του πορεία, συμμετέχοντας στο Πανελλήνιο πρωτάθλημα στίβου ανδρών από το 1932 μέχρι και το 1939) και το τμήμα πετοσφαίρισης. Το ανδρικό τμήμα καλαθοσφαίρισης ιδρύθηκε το 1969. Από το 2004 και έπειτα δεν ανήκει στον Πανελευσινιακό Αθλητικό Όμιλο, καθώς υφίσταται ως τμήμα του αθλητικού σωματείου «Πανελευσινιακός Α.Ο.Κ.». Το τμήμα στίβου από το 2008 και έπειτα δεν ανήκει στον μητρικό Πανελευσινιακό Αθλητικό Όμιλο, καθώς υφίσταται ως τμήμα του αθλητικού σωματείου «Πανελευσινιακός Α.Π.Ο.».

## Τμήμα Ποδοσφαίρου Ανδρών
### Ιστορία
Η σύσταση του ποδοσφαιρικού τμήματος του Πανελευσινιακού Αθλητικού Ομίλου έλαβε χώρα το 1931, μαζί με την ίδρυση του συλλόγου. Αρχικά αποτέλεσε ανεπίσημο σωματείο, δίνοντας πλήθος φιλικών αγώνων με άλλες ανεπίσημες αλλά και επίσημες ομάδες των Αθηνών και του Πειραιά κατά κύριο λόγο. Το 1938 αναγνωρίστηκε επίσημα από την Ε.Π.Ο. με αριθμό μητρώου 108 και εντάχθηκε στη δύναμη της Ε.Π.Σ. Πειραιά, ξεκινώντας την επίσημη αγωνιστική του πορεία από το πρωτάθλημα της Γ΄ Κατηγορίας τη σεζόν 1938–1939.

Κορυφαίες στιγμές στην ιστορία του συλλόγου αποτελούν οι συμμετοχές του στην Α΄ Εθνική Κατηγορία κατά τις αγωνιστικές περιόδους 1961–1962, 1967–1968 και 1998–1999, όπου και τις 3 υποβιβάστηκε έχοντας καταταχθεί στη 15η θέση τις 2 πρώτες χρονιές και στην 16η θέση κατά την πιο πρόσφατη. Την αγωνιστική περίοδο 1970–1971 ισοβάθμησε με τον Α.Ο. Τρίκαλα στην 1η θέση του 2ου ομίλου της Β΄ Εθνικής, όπου έχασε την πολυπόθητη επάνοδο στην Α΄ Εθνική έπειτα από ήττα με 1-0 στον μεταξύ τους αγώνα μπαράζ στην Λαμία.

Η αρχή της νέας χιλιετίας βρήκε την ομάδα στη Β΄ Εθνική με πολλά οικονομικά προβλήματα. Έτσι, τη σεζόν 2000–2001 τερμάτισε 16ος και τελευταίος και υποβιβάστηκε στην Γ΄ Εθνική. Αν και κατέλαβε την 11η θέση στο επόμενο πρωτάθλημα, μακριά από τη ζώνη του υποβιβασμού, τα προβλήματα αποδείχθηκαν αξεπέραστα και ο Πανελευσινιακός αναγκάστηκε να παίξει στην Δ΄ Εθνική την περίοδο 2002–2003, ξεκινώντας μια περίοδο 13 ετών μακριά από τις επαγγελματικές κατηγορίες.

Μοιραία ο Πανελευσινιακός βίωσε τον υποβιβασμό και στο πρωτάθλημα Α΄ Κατηγορίας Ε.Π.Σ. Δυτικής Αττικής, όπου αγωνίστηκε τις χρονιές 2003–2004, 2007–2008, 2008–2009 και 2011–2012. Τη σεζόν 2012–2013 τερμάτισε στην 3η θέση του 7ου ομίλου της Δ΄ Εθνικής, ωστόσο κέρδισε τη συμμετοχή του στο νέο και ερασιτεχνικό πλέον πρωτάθλημα της Γ΄ Εθνικής, όπου τη σεζόν 2013–2014 διεκδίκησε την άνοδο χωρίς επιτυχία. Ταυτόχρονα έφτασε στον τελικό του παρθενικό Κυπέλλου Γ΄ Εθνικής, όπου και έχασε δύσκολα με 2–1 από την Α.Ε. Λάρισας. Τη σεζόν 2014–2015 κατέκτησε το πρωτάθλημα του 3ου ομίλου και κέρδισε την επάνοδο στη Β΄ Εθνική κατηγορία.

Στη Β΄ Εθνική αγωνίστηκε για 2 χρονιές με την επωνυμία «Πανελευσινιακός Α.Ο. Π.Α.Ε.». Οπότε και τη σεζόν 2016–2017 υποβιβάστηκε στην Γ΄ Εθνική. Ωστόσο, μη δηλώνοντας συμμετοχή στο πρωτάθλημα της Γ΄ Εθνικής, υποβιβάστηκε απευθείας στο πρωτάθλημα της Ε.Π.Σ. Δυτικής Αττικής. Τη σεζόν 2017–2018 τερμάτισε στην 9η θέση, τη σεζόν 2018–2019 στη 2η θέση του πρωταθλήματος Α΄ Κατηγορίας Ε.Π.Σ. Δυτικής Αττικής, ενώ τη σεζόν 2019–2020 κατέλαβε την 1η θέση της ίδιας διοργάνωσης και πέτυχε την άνοδο στην Γ΄ Εθνική Κατηγορία όπου και αγωνίστηκε μέχρι την περίοδο 2023–2024 όταν και υποβιβάστηκε για δεύτερη φορά στην Α΄ κατηγορία της Ε.Π.Σ. Δυτικής Αττικής, εκεί όπου την περίοδο 2024–2025 τερμάτισε στην 10η θέση, σημειώνοντας έτσι την χειρότερη κατάταξη που έχει λάβει η ομάδα στην ιστορία της. Χαρακτηριστικό της πολύ άσχημης αγωνιστικής εικόνας του Πανελευσινιακού ήταν οι βαριές ήττες στην έκταση του σκορ ήττες που γνώρισε με αποκορύφωμα την ήττα με 8-1 από τον Αστέρα Μαγούλας την 29η αγωνιστική.

### Αξιομνημόνευτοι ποδοσφαιριστές

Αρχείο:Oleh Protasov4.jpg|Όλεγκ Προτάσοφ
Αρχείο:Thomas Kyparissis.jpg|Θωμάς Κυπαρίσσης
Αρχείο:Giorgos Koutsis photo by Djuradj Vujcic.jpg|Γιώργος Κούτσης
Αρχείο:Dimitrios Moutas.jpg|Δημήτρης Μούτας

*  Αλέξης Αλεξούδης
*  Νίκος Αλέφαντος
*  Σωτήρης Καρποδίνης
*  Όλεγκ Προτάσοφ
*  Κόφι Αμπονσά
*  Θωμάς Κυπαρίσσης
*  Αλέξανδρος Κακλαμάνος
*  Χάρης Κοπιτσής
*  Αλέκος Ράντος
*  Λεωνίδας Πάνου
*  Γιώργος Μπάρκογλου
*  Δημήτρης Μούτας
*  Γιώργος Ζαχαρόπουλος
*  Γιώργος Κούτσης
*  Γιάννης Καλιτζάκης

### Οικονομικά και ιδιοκτησιακό
#### Επωνυμία
Η επωνυμία της Αθλητικής Ανώνυμης Εταιρείας (Α.Α.Ε.), απαραίτητης για τη συμμετοχή της ομάδας (Π.Α.Ε.) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:
* «**[[Ποδοσφαιρική Ανώνυμη Εταιρεία|Π.Α.Ε.]] Πανελευσινιακός Α.Ο.**» (1993–2002)
* «**Πανελευσινιακός Α.Ο. 1931 [[Ποδοσφαιρική Ανώνυμη Εταιρεία|Π.Α.Ε.]]**» (2015–2017)

### Τίτλοι – Διακρίσεις
#### Τίτλοι
* Πρωταθλητής Β΄ Κατηγορίας Ε.Π.Σ. Πειραιά: 1946–1947
* Πρωταθλητής Α΄ Κατηγορίας Ε.Π.Σ. Πειραιά: 1960–1961
* Πρωταθλητής Β΄ Εθνικής Κατηγορίας: 1966–1967 (Α' Όμιλος)
* Πρωταθλητής Α΄ Κατηγορίας Ε.Π.Σ. Δυτικής Αττικής: 2003–2004, 2008–2009, 2011–2012
* Πρωταθλητής Γ΄ Εθνικής Κατηγορίας: 2014–2015 (3ος όμιλος)
* Πρωταθλητής Α΄ Κατηγορίας Ε.Π.Σ. Δυτικής Αττικής: 2019–2020
* Κυπελλούχος Ε.Π.Σ. Δυτικής Αττικής: 2009–2010
*Πρωταθλητής εφηβικών ομάδων Β΄ Εθνικής κατηγορίας (ΕΠΣ Πειραιά): 1964-65

#### Διακρίσεις
* Δευτεραθλητής Γ΄ Κατηγορίας Ε.Π.Σ. Πειραιά: 1938–1939
* Δευτεραθλητής Β΄-Γ΄ Κατηγορίας Ε.Π.Σ. Πειραιά: 1945–1946
* Δευτεραθλητής Α΄ Κατηγορίας Ε.Π.Σ. Πειραιά: 1959–1960 (πρόκριση στο Πρωτάθλημα ανόδου στην Α΄ Εθνική)
* Τριταθλητής Δ΄ Εθνικής Κατηγορίας: 1988–1989 (3ος όμιλος)
* Δευτεραθλητής Γ΄ Εθνικής Κατηγορίας: 1994–1995
* Δευτεραθλητής Β΄ Εθνικής Κατηγορίας: 1997–1998

### Ακαδημία Ποδοσφαίρου
Ο Πανελευσινιακός διατηρεί ακαδημία ποδοσφαίρου σε όλες τις ηλικίες και συμμετέχει στα πρωταθλήματα της Ε.Π.Σ. Δυτικής Αττικής.

Υπεύθυνος Ακαδημιών: Ευάγγελος Μπάρδης

## Τμήμα Ποδοσφαίρου Γυναικών

Το γυναικείο τμήμα ποδοσφαίρου του Πανελευσινιακού Α.Ο. ιδρύθηκε το 2009. Ξεκίνησε την επίσημη αγωνιστική του πορεία από το πρωτάθλημα της Β΄ Εθνικής Κατηγορίας την περίοδο 2009–2010. Τα τελευταία χρόνια είναι ανενεργό.

## Τμήμα Καλαθοσφαίρισης Ανδρών

Το ανδρικό τμήμα καλαθοσφαίρισης του Πανελευσινιακού Α.Ο. ιδρύθηκε το 1969. Από το 2004 και έπειτα δεν ανήκει στον Πανελευσινιακό Αθλητικό Όμιλο, καθώς υφίσταται ως τμήμα του αθλητικού σωματείου «Πανελευσινιακός Αθλητικός Όμιλος Καλαθοσφαίρισης».

## Τμήμα Στίβου
Το τμήμα στίβου του Πανελευσινιακού Α.Ο. ιδρύθηκε το 1932. Τον Ιούνιο του 1932 αναγνωρίστηκε επίσημα από τον Σ.Ε.Γ.Α.Σ. και έκτοτε ξεκινά η επίσημη αγωνιστική του πορεία, συμμετέχοντας στο Πανελλήνιο πρωτάθλημα στίβου ανδρών από το 1932 μέχρι και το 1939.

Από το 2008 και έπειτα δεν ανήκει στον μητρικό Πανελευσινιακό Αθλητικό Όμιλο, καθώς υφίσταται ως τμήμα του αθλητικού σωματείου «Πανελευσινιακός Αθλητικός Πολιτιστικός Όμιλος».

## Σημειώσεις
**''α.** 
Το ρόστερ της περιόδου 1961-62: Νίκος Αδάμ, Νίκος Δήμας, Δούκας, Ηλιάδης, Μιχάλης Καναβάς, Νίκος Καπαρός, Σίμος(Συμεών) Καπαρός, Παναγιώτης Καραβασίλης, Κώστας Καρμπόνης, Σωτήρης Καρποδίνης, Κάτσιος, Σ. Κυπαρίσσης, Σωτήρης Λογοθέτης, Γιώργος Μακρυνώρης, Γιώργος Μερτίκας, Παναγιώτης Μίχας, Ματθαίος Μουράτης, Δημήτρης Μουρίκης, Γιώργος  Μπακαλούμης, Π. Παρθενίου, Σαριμπεγιόγλου, Σκουρής, Τζινίδης, Σπύρος Φακιολάς.
''

## Παραπομπές


## Δείτε επίσης
* Κατάλογος ποδοσφαιρικών σωματείων Ε.Π.Σ. Δυτικής Αττικής

Κατηγορία:Πανελευσινιακός Α.Ο.
Κατηγορία:Αθλητικοί σύλλογοι Αττικής
Κατηγορία:Ιδρύσεις αθλητικών συλλόγων το 1931
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1931
Κατηγορία:Ανενεργές γυναικείες ποδοσφαιρικές ομάδες Ελλάδας
Κατηγορία:Ελληνικοί σύλλογοι στίβου